שיר תירוש

**שיר תירוש** (נולדה ב-2 ביוני 1999) היא שחקנית כדורסל המשחקת בעמדת הקלעית במכבי עירוני רמת גן בליגת העל. תירוש החלה את דרכה בכדורסל במכבי רעננה שם זכתה במספר תארים בגילאי הנוער וגם שיחקה בקבוצה הבוגרת. תירוש זכתה פעם אחת בגביע המדינה, שלוש פעמים פעמים באליפות הליגה הלאומית ושלוש פעמים בגביע האיגוד. תירוש גם משתתפת בתחרויות כדורסל 3*3.

## קריירה
### גילאי נוער
תירוש החלה את דרכה בכדורסל במחלקת הנוער של מכבי רעננה. בעונת 2013/14 ובעונת 2014/15 זכתה תירוש עם רעננה באליפות המדינה לנערות ב', כאשר בעונת 2014/15 זכתה גם בגביע המדינה. בעונות 2015/16 ו-2016/17 עם קבוצת נערות א' של רעננה זכתה תירוש בדאבל (אליפות הליגה וגביע המדינה). במקביל שיחקה תירוש בקבוצת הכדורסל של תיכון אוסטרובסקי ברעננה. בעונות 2015/16 ו-2016/17 זכתה תירוש באליפות ליגת העל לתיכונים.

תירוש התבלטה בכשרונה בגילאי הנוער. היא נבחרה על-ידי אתר ספסל לשחקנית העונה בעונת 2015/16 ולחמישיית העונה ולשחקנית ההגנה של העונה בעונת 2016/17. תירוש גם הייתה הקלעית המובילה של רעננה בשני משחקי גמר הגביע של נערות א' בהם השתתפה וגם הייתה הקלעית המובילה של תיכון אוסטרובסקי בשני משחקי הגמר של ליגת התיכונים בהם השתתפה.

### בנבחרות הצעירות של ישראל
תירוש השתתפה עם נבחרת הקדטיות באליפות אירופה דרג ב' שנערכה ב-2014 באסטוניה, שם סיימה הנבחרת במקום ה-12 ובאליפות אירופה דרג ב' שנערכה ב-2015 במקדוניה, שם סיימה הנבחרת במקום התשיעי.

ב-2016 השתתפה תירוש עם נבחרת הנערות באליפות אירופה שנערכה בהונגריה. הנבחרת נשרה לדרג ב' בתום הטורניר. ב-2017 שיחקה עם נבחרת הנערות באליפות אירופה דרג ב' שנערכה באירלנד, שם סיימה הנבחרת במקום השביעי.
### קבוצות בוגרות
בעונת 2016/17 צורפה תירוש לקבוצת הבוגרות של רעננה ושיחקה לראשונה בליגת העל. תירוש התגייסה לצה"ל ושירותה הצבאי, כפקחית טיסה בבסיס נבטים, לא איפשר להמשיך לשחק בליגת העל. בעונת 2018/19 שיחקה תירוש בקבוצת עירוני רעננה הס, קבוצת בת של רעננה, בליגה הארצית. תירוש זכתה עם הקבוצה בגביע האיגוד (הייתה זו הפעם הראשונה בה קבוצה מהליגה הארצית זוכה בו) רעננה הס עלתה לליגה הלאומית, אך תירוש בחרה להמשיך לשחק בארצית ובעונת 2019/20 שיחקה באליצור נתניה. נתניה עלתה לליגה הלאומית בתום העונה.

בעונת 2020/21 שיחקה תירוש באליצור תל אביב בליגה הלאומית. היא זכתה עם הקבוצה באליפות הליגה הלאומית ונבחרה על-ידי אתר ספסל לחמישיית העונה במחוז הדרומי. בעונת 2021/22 שיחקה תירוש בהפועל כפר סבא וזכתה עמה באליפות הליגה הלאומית ובגביע האיגוד. תירוש נבחרה על-ידי אתר ספסל לשחקנית העונה בליגה הלאומית.

בעונת 2022/23 שיחקה תירוש בהפועל לב ירושלים ושוב זכתה באליפות הליגה הלאומית ובגביע האיגוד. תירוש נבחרה לשחקנית העונה בסקר מאמנים שבוצע על-ידי איגוד הכדורסל. בעונת 2023/24 חזרה תירוש לליגת העל עם הפועל לב ירושלים ובמרץ 2024 זכתה עם הקבוצה בגביע המדינה לאחר ניצחון במשחק הגמר על אליצור רמלה. תירוש נבחרה לשחקנית המצטיינת של משחק הגמר. לב ירושלים הגיע גם לגמר הפלייאוף, שם הפסידה לרמלה. במאי 2024 הוארך החוזה של תירוש בקבוצה לעונה נוספת.

בעונת 2025/26 חתמה תירוש במכבי עירוני רמת גן.בפברואר 2026 זכתה תירוש עם רמת גן בגביע המדינה לאחר ניצחון במשחק הגמר על מכבי חיפה. תירוש קלעה 13 נקודות במשחק הגמר. 

## כדורסל 3*3
תירוש החלה להשתתף בתחרויות כדורסל 3*3 עוד בגילאי נוער. בין השאר השתתפה תירוש באליפות אירופה לנערות ב-2016 שנערכה בהונגריה, שם סיימה הנבחרת במקום התשיעי.

## קישורים חיצוניים
* פרופיל השחקנית באתר ספסל
* פרופיל השחקנית באתר פיב"א
* פרופיל השחקנית באתר פיב"א 3*3

## הערות שוליים

קטגוריה:בוגרות תיכון אוסטרובסקי
קטגוריה:בוגרי תיכון אוסטרובסקי
קטגוריה:כדורסלניות אליצור תל אביב
קטגוריה:כדורסלניות אליצור מכבי נתניה
קטגוריה:כדורסלניות הפועל לב ירושלים
קטגוריה:כדורסלניות מכבי עירוני רמת גן
קטגוריה:כדורסלניות נבחרת ישראל
קטגוריה:ישראליות שנולדו ב-1999
קטגוריה:ישראלים שנולדו ב-1999